12 sarnaqäwi: Mä jach’a torre lurapxi
WALJA maranakaw pasxäna. Noé tatan wawanakapax walja wawanakanïxapxänwa. Wawanakapas jilarxasin wawanakanïxapxarakïnwa. Aka Uraqin jaqix wal mirantxäna.
Ukapachax Nimrod sata mä jaqiw utjäna, Noé tatan yuqapan allchhipänwa. Jupax wali qhurünwa, jaqinaka, animalanaka katusin jiwayirïna. Nimrodax jaqinak apnaqañatakiw apnaqirjam utt’asirakïna. Diosax janiw Nimrodar munaskänti.
Khä tiemponxa mä aruki parlasipxirïna. Nimrodax uka jaqinakar apnaqañatakixa mäwjarukiw tantachañ munäna. ¿Ukatakix kuns luräna uka yattati? Jach’a torreni mä jach’a marka lurapxam sataynawa. Aka manqhan ladrillonak lurasipki.
Jach’a torre lurapkatayna ukaxa Diosatakix janiw walïkänti. Diosax janiw mayawjan jakasipxañap munkänti jan ukasti aka uraqpachar phuqantapxañapwa munäna. Ukampisa jupanakax akham sapxänwa: ‘¡Jina! Mä jach’a marka sayt’ayañäni, ukhamarak torrepas alaxpachar purirkama lurapxañäni. ¡Ukat wali uñt’atäñäniwa!’ sasa. Diosar jach’añchañat sipansa jupanakakiw jach’añchayasiñ munapxänxa.
Ukatwa uka torre jan tukuyapxañapatakixa Diosax jark’t’äna. ¿Kunjamsa uka luräwi jark’t’pachäna uk yattati? Nayrax mä arukxay parlasipxirïchïnxa, ukampis mayak jaqinakax yaqha arunak parlxapxäna. Janiw kuna parlatanakapsa jupanakkam amuyasxapxänti. Ukatwa uka markaxa Babel jan ukax Babilonia sataxa, ukaxa ‘mayjt’ayaña’ sañwa muni.
Ukhamax Babel markat sarxapxänwa. Pachpa aru parlirinakkamawa tantachasisin yaqha chiqanakar sarxapxäna.
Génesis 10:1, 8-10; 11:1-9.
Jiskt’äwinaka
- ¿Khitïns Nimrodaxa, jupxat Diosax kamsänsa?
- ¿Kunatsa aka jaqinakax ladrillonak lurasipki?
- ¿Kunatsa uka luräwix Diosatakix jan walïkänxa?
- Jach’a torre utachasipkäna ukhaxa, ¿ jan tukuyapxañapatakixa kuns Diosax luräna?
- ¿Ukat kamsatäxänsa uka markaxa, ukat ukax kamsañsa muni?
- ¿Kunapachatï Diosax yaqha arunak jaqinakar parlayäna ukhaxa kamachapxänsa?
Yaqha jiskt’äwinakampi
- Liyt’añamawa Génesis 10:1, 8-10.
¿Nimrodax kunjam jaqïnsa, ukham jaqinakat Bibliax kamsisa? (Pro. 3:31.)
- Liyt’añamawa Génesis 11:1-9.
¿Kuna amtampisa jach’a torre lurapxatayna, ukat kunatsa uka torrex janipuniw tukuyasiñapäkänti sisnaxa? (Gén. 11:4; Pro. 16:18; Juan 5:44.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn